KIRJALLINEN KYSYMYS P-1328/01 esittäjä(t): Georg Jarzembowski (PPE-DE) komissiolle. Ehdotus tehokkaaksi lentoliikenteen hallinnoimiseksi ja Gibraltarin kysymys.



Virallinen lehti nro 318 E , 13/11/2001 s. 0235 - 0236



KIRJALLINEN KYSYMYS P-1328/01 esittäjä(t): Georg Jarzembowski (PPE-DE) komissiolle (25. huhtikuuta 2001) Aihe: Ehdotus tehokkaaksi lentoliikenteen hallinnoimiseksi ja Gibraltarin kysymys Komission puheenjohtaja Romano Prodi vaati jo 21. heinäkuuta 1999 Euroopan parlamentissa pitämässään puheessa, että Eurooppaan on pikaisesti luotava tehokas lentoliikenteen hallinnointijärjestelmä, jotta vältytään lentoliikenteen jatkuvan lisääntymisen aiheuttamalta kaaokselta Euroopan ilmatilassa ja jotta voidaan parantaa lentoliikenteen turvallisuutta, ehkäistä koneiden lentokentän yläpuolella kiertelyn ja pidentyneiden lentoaikojen aiheuttamia ympäristövahinkoja ja välttää tarpeettoman lentoliikenteen lentoyhtiöille aiheuttamia suuria lisäkustannuksia. Liikenteestä vastaava komission varapuheenjohtaja Loyola de Palacio on asettamansa työryhmän suositusten perusteella laatinut ehdotuksen tehokkaaksi eurooppalaiseksi lentoliikenteen hallinnointijärjestelmäksi. Ehdotuksen esittäminen on kuitenkin viivästynyt Gibraltarin kysymystä koskevan kiistan tultua uudelleen ajankohtaiseksi. Eurooppa-neuvostokaan ei 23.-24. maaliskuuta 2001 pitämässään kokouksessa löytänyt ratkaisua asiaan. Neuvoston antama selitys, jonka mukaan se odottaa edistyvänsä tässä asiassa ennen kesäkuussa Göteborgissa pidettävää Eurooppa-neuvoston kokousta, ei herätä kovin paljon toiveita. Koska kyseessä on pääasiallisesti kahden jäsenvaltion välinen kiista, kysymyksen käsittely olisi jätettävä Eurooppa-neuvostolle tai ministerien neuvostolle, mutta tämä ei saisi kuitenkaan estää käymästä tehokasta eurooppalaista lentoliikenteen hallinnointijärjestelmää koskevaa asiallista keskustelua, joka olisi pitänyt käydä jo kauan sitten. Onko komission mahdollista päättää konkreettisesta ehdotuksesta tehokkaaksi eurooppalaiseksi lentoliikenteen hallinnointijärjestelmäksi ja esittää se lainsäädäntöelinten keskusteltavaksi ja päätettäväksi? Milloin komissio vihdoin päättää tästä ehdotuksesta? Eikö komissio voisi välttää Gibraltarin kysymystä koskevaa kiistaa kollegiossa jättämällä tämän kysymyksen ehdotuksessaan avoimeksi ja sisällyttämällä ehdotustekstiin suluissa Gibraltaria koskevan lausekkeen, kuten yhteisön säädöksissä jo usein on tehty (ks. esim. siviilikäytössä olevien, ääntä hitaammin lentävien suihkukoneiden rekisteröinnistä ja käytöstä 29. huhtikuuta 1999 annetun neuvoston asetuksen 925/1999/EY 6 artikla)? Loyola de Palacion komission puolesta antama vastaus (1. kesäkuuta 2001) Komissio on parlamentin jäsenen kanssa samaa mieltä siitä, että on ajankohtaista antaa ehdotus lentoliikenteen hallinnan uudelleen organisoimiseksi, jotta voidaan puuttua nykyjärjestelmän puutteisiin ja parantaa lentoliikenteen turvallisuutta. Marraskuussa valmistuneessa yhtenäistä eurooppalaista ilmatilaa käsittelevän korkean tason asiantuntijaryhmän raportissa luodaan perusta asiaa koskeville ehdotuksille. Komissio ei halua, että Gibraltarin lentoasemaa koskeva kiista hidastaisi kyseisten ehdotusten antamista ripeästi, kuten on käynyt useiden lentoliikennettä koskevien muiden ehdotusten yhteydessä. Asia oli esillä Tukholmassa 23.-24. maaliskuuta 2001 pidetyssä Eurooppa-neuvoston kokouksessa, jossa kyseisiä kahta jäsenvaltiota rohkaistiin jatkamaan asiaa koskevia neuvotteluja, jotta asiassa edistyttäisiin ajoissa kesäkuussa 2001 Göteborgissa pidettävää Eurooppa-neuvoston kokousta silmällä pitäen. Ehdotusten teknistä valmistelua on kuitenkin jatkettu, ja komissio uskoo voivansa antaa ehdotukset ennen Ruotsin puheenjohtajakauden päättymistä. Tässä yhteydessä komissio tutkii parlamentin jäsenen tekemää ehdotusta ja myös muita asiaa koskevia ehdotuksia ja pyrkii löytämään ongelmaan rakentavan ratkaisun.